钦定古今图书集成/明伦汇编/氏族典/第202卷 > 高德政
## 钦定古今图书集成/明伦汇编/氏族典/第202卷 > 高德政

按《北齐书高德政传》：“德政字士贞，渤海蓨人。幼而敏
慧，有风神仪表，显祖引为开府参军，知管记事。高祖
又擢为相府掾，迁黄门侍郎。世宗嗣业，如晋阳，显祖
在京居守，令德政参掌机密，弥见亲重。世宗暴崩，勋
将等以缵戎事重，劝帝早赴晋阳。帝亦回遑不能自
决，夜中召杨愔、杜弼、崔季舒及德政等，始定策焉。德”
政劝显祖行禅代之事，披心固请。及受禅之日，除德
政为侍中，寻封蓝田县公。七年，迁尚书右仆射，兼侍
中，食渤海郡干。德政与尚书令杨愔纲纪政事，多有
弘益。显祖末年，纵酒酣醉，所为不法，德政屡进忠言。
后召德政饮，不从，又进谏。帝不悦，谓左右云：“高德政
恒以精神凌逼人。”德政甚惧，乃称疾，屏居佛寺，兼学
坐禅，为退身之计。帝谓杨愔曰：“我大忧德政，其病何
似？”愔以禅代之际，因德政言情切至，方致诚款，常内
忌之，由是答云：“陛下若用作冀州刺史，病即自差。”帝
从之。德政见除书而起，帝大怒，亲以刀子刺之，又使
曳下，斩去其趾。帝怒不解，禁德政于门下。其夜，开城
门，以毡轝送还家。旦日，德政妻出宝物满四床，欲以
寄人。帝奄至其宅，见而怒曰：“我府藏犹无此物。”诘其
所从得，皆诸元赂之也。遂曳出斩之。时妻出拜，又斩
之，并其子祭酒伯坚。帝后悔，赠太保，嫡孙王臣袭焉。